Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 2 Pv 69/14/5508	Ružomberok, 13.5.2014
EEČ : 2-42-66-2014

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako štatutárny orgán daňového subjektu pod názvom XXXXX, registrovaného na daň z príjmu právnických osôb za rok 2011, neoprávnene znížil daňovú povinnosť na dani z príjmu právnických osôb a to tak, že v priebehu zdaňovacieho obdobia roka 2011 nezaúčtoval v účtovníctve spoločnosti XXXXX tržby z predaja bytov v bytovom dome XXXXX a to z bytu A18 v sume 5.992,09 EUR, z bytu A30 v sume 375,12 EUR, z bytu B15 v sume 649,12 EUR, z bytu B19 v sume 14.267,26 EUR, z bytu B21 v sume 11.035,39 EUR, z bytu B22 v sume 1.176,90, z bytu B24 v sume 666,67 EUR, ďalej zaúčtoval tržbu z predaja bytu A19 zníženú o sumu 4005,07 EUR, neoprávnene zvýšil výdaje na byt B17 o sumu 2071,95 EUR, neoprávnene zvýšil  výdaje na byt B20 v sume 16.321,81 EUR, zaúčtoval tržbu z predaja bytov A15,A16,A29 zníženú o sumu 2066,87 EUR, zaúčtoval tržbu z predaja bytu A27 zníženú o sumu 308,56 EUR, zaúčtoval tržbu z predaja bytu A22 zníženú o sumu 1.391,66 EUR, zaúčtoval tržbu z predaja bytu A20 zníženú o sumu 1014,- EUR a následne priznal daň z príjmov právnických osôb za rok 2011 vo výške len 174,95 EUR, čím týmto konaním skrátil daň v celkovom rozsahu 11.795,93 EUR,

lebo zanikla trestnosť činu

Odôvodnenie:
Uznesením vyšetrovateľa odboru kriminálnej polície OR PZ v Ružomberku z 12.02.2014, ČVS: ORP-41/VYS-RK-2014, bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX, nar. XXXXX, pre zločin skrátenia dane a poistného podľa § 276 ods. 1, ods. 2 písm. d) Trestného zákona.

Trestného činu skrátenia dane a poistného podľa § 276 ods. 1, ods. 2 písm. d) Trestného zákona sa dopustí ten, kto vo väčšom rozsahu skráti daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.

Podľa § 125 ods. 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu. 

Vo veci bol vypočutý obvinený XXXXX, ktorý vo svojej výpovedi z 24.02.2014 uviedol, že všetky svoje nedoplatky súvisiace s jeho trestným stíhaním uhradí a vo veci viac nevypovedal. Zároveň predložil doklad o zaplatení skrátenej dane vo výške 11.795,93 Eur.

Výpoveď obvineného v tomto smere bola preverená výpoveďou splnomocnenca Daňového úradu Žilina, pobočka XXXXX, XXXXX z 08.04.2014, z ktorej vyplynulo, že nedoplatky obvineného, ktoré boli predmetom trestného konania boli už medzičasom obvineným uhradené.
  
Podľa § 2 ods. 10 Trestného poriadku orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na ich rozhodnutie. Dôkazy obstarávajú z úradnej povinnosti. Právo obstarávať dôkazy majú aj strany. Orgány činné v trestnom konaní s rovnakou starostlivosťou objasňujú okolnosti svedčiace proti obvinenému, ako aj okolnosti, ktoré svedčia v jeho prospech, a v oboch smeroch vykonávajú dôkazy tak, aby umožnili súdu spravodlivé rozhodnutie.

Podľa § 2 ods. 12 Trestného poriadku orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súhrne nezávisle od toho, či ich obstaral súd, orgány činné v trestnom konaní alebo niektorá zo strán.

Podľa § 86 ods. 1 písm. e) Trestného zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného poriadku trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Preskúmaním spisového materiálnu neboli zistené okolnosti v zmysle § 86 ods. 2 Trestného poriadku, ktoré by bránili zániku trestnosti trestného činu, pre ktorý je obvinený stíhaný.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Z vyššie uvedených dôvodov, nakoľko došlo s poukazom na ustanovenie § 86 ods. 1 písm. e) Trestného zákona k zániku trestnosti trestného činu skrátenia dane a poistného podľa § 276 ods. 1, ods. 2 písm. d) Trestného zákona, som trestné stíhanie obvineného XXXXX pre uvedený skutok podľa § 215 ods. 1 písm. h) Trestného poriadku zastavil, pretože zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Tomaško
prokurátor